Káčer, Juraj, generálny riaditeľ Sociálnej poisťovne (2021-06-17):
Dobrý deň. Vážený pán predsedajúci, vážené panie poslankyne, vážení páni poslanci, dovoľujem si vám v súlade s § 122 ods. 4 písm. c), štvrtý bod zákona č. 461/2003 Z. z. o sociálnom poistení v znení neskorších predpisov predložiť návrh strategických zámerov činnosti Sociálnej poisťovne na roky 2021 až 2026. Stanovisko Dozornej rady Sociálnej poisťovne k návrhu strategických zámerov činnosti Sociálnej poisťovne na roky 2021 až 2026 je súčasťou predloženého materiálu a Dozorná rada Sociálnej poisťovne na svojom zasadnutí dňa 16. februára 2021 schválila tento návrh. Vláda Slovenskej republiky schválila návrh strategických zámerov dňa 17. marca 2021, č. uznesenia 149/2021. Strategické zámery činnosti Sociálnej poisťovne predstavujú základný riadiaci dokument rozvoja Sociálnej poisťovne, ktorý je vypracovaný v súlade s metodikou a inštitucionálnym rámcom tvorby verejných stratégií schválených uznesením vlády Slovenskej republiky č. 197/2017. Východiskom návrhu strategických zámerov a cieľov je analýza súčasného stavu činností Sociálnej poisťovne, revízia strategických zámerov realizovaných činností v predchádzajúcom období a vízia a poslanie Sociálnej poisťovne. Strategické zámery Sociálnej poisťovne vytvárajú základný rámec dlhodobého rozvoja Sociálnej poisťovne so zameraním na zvyšovanie spokojnosti jej klientov, informatizáciu procesov Sociálnej poisťovne, efektívne riadenie vnútorných zdrojov, zvyšovanie výkonnosti zamestnancov, ako sa v dokumente dočítate. Stratégia si kladie za cieľ hlavne orientáciu na štyri body, a to sú klienti, procesy, zdroje a zamestnanci. Ak hovoríme o klientoch, tak v prvom rade hovoríme o dostupných elektronických a profesionálnych kontaktných, kontaktných službách. V našom prípade sa budeme snažiť napĺňať stratégiu prostredníctvom troch základných strategických cieľov. Ten prvý môžme nazvať zvyšovanie kvality koncových služieb formou e-služby a osobného kontaktu. Aby sme si to vedeli rozmeniť na drobné, tak budeme hovoriť o elektronizácii nemocenského poistenia. V prvej fáze v roku 2021 by mal byť schválený zákon, ktorý nám umožní uplatňovať PN aj pomocou elektronizácie, čiže naši klienti by mali skončiť u doktora, nemusia už ďalej chodiť k zamestnávateľovi alebo do Sociálnej poisťovne. Následne na to by mali nadviazať aj ďalšie elektronizácie krátkodobých dávok, špeciálne teda v nemocenskom poistení, ako je tehotenský príspevok, materská a ďalšie. Veľmi dôležitým prvkom je rovnako elektronická zložka klienta. To si, prosím, predstavte ako formu bankového účtu, kde si viete veľmi prehľadne sledovať jednak platby, ktoré za vás zamestnávateľ alebo sami odvádzate. Na druhej strane rovnako by ste si mali vedieť neskôr aj o tieto dávky pomocou elektronickej zložky klienta alebo toho vášho konta žiadať. Samozrejme, tento strategický cieľ chceme napĺňať aj štandardizáciou klientskych centier, keďže hlavne pri senioroch alebo žiadateľoch o dôchodok sú častokrát aj osobné kontakty a osobné vysvetlenie, ako žiadať či už o dôchodok, alebo pomôcť so žiadosťou o dôchodok, veľmi podstatné. Druhým strategickým cieľom, ak hovoríme o klientoch, tak hovoríme určite o proaktívnej komunikácii a proaktívnych službách. My chceme vystúpiť z tej reaktívnej polohy, v ktorej sa Sociálna poisťovňa nachádzala alebo ešte stále nachádza, a chceme veľmi proaktívne komunikovať, na čo majú ľudia nárok, ako si jednoducho požiadať o dávky. Chceme byť naozaj ich dobrým partnerom. Nejaké menšie projekty, ktoré to kvalifikujú, nová webstránka, ktorá by mala byť orientovaná na životné, životné cykly našich poistencov, nejaký jednoduchý chatbot, ktorý by mal vyriešiť základné, základné otázky. Určite chceme, ak sme hovorili o elektronickej zložke klienta, tak už v súčasnosti existujúci individuálny účet poistenca chceme rozvinúť tak, aby ľudia mohli sledovať svoj indikatívny vývoj dôchodku z prvého a druhého dôchodkového piliera. Rovnako chceme využívať externú komunikáciu, už sme začali aj, čo sa týka sociálnych sietí, ale chceme ísť aj do médií, chceme naozaj, aby klienti, teda Slováci, slovenskí občania, platitelia poistného vedeli, na čo majú nárok a ako jednoducho sa k svojim dávkam dostať. Tretím strategickým cieľom je, samozrejme, maximalizácia spokojnosti klientov, no a tu musíme nejakými validnými nástrojmi aj merať, aby sme vedeli, ktoré z opatrení sú funkčné, ktoré rozvíjať a ktoré, naopak, nie. Ak hovoríme o procesoch, tak hovoríme určite o informatizácii, resp. informatizovaných procesoch v modernej štruktúre. U nás sa bude jednať v prvom rade o digitalizáciu dokumentov, tu hovoríme skôr o tých vnútorných vylepšeniach, rovnako modernizácia dávkových agend, ktorá by mala byť zabezpečená prostredníctvom EÚ fondov, a teda budeme hovoriť o informačných systémoch dôchodkového, nemocenského poistenia, poistenia v nezamestnanosti, garančného a úrazového poistenia. Potom môžme hovoriť o strategickom ciele uplatňovania moderných prístupov v organizačnom usporiadaní. Tu sa veľmi vážne zaoberáme možnosťou zavedenia centier zdieľaných služieb, ako aj pandémia ukázala, napr. v likvidácii nemocenských dávok sa nám stávalo, že niektoré pobočky neboli schopné vykonávať svoju agendu a museli byť tieto žiadosti o dávku redistribuované v rámci pobočkovej siete. Takže zvažujeme a budeme, budeme sa snažiť vytvoriť nejaké centrá, ktoré budú pripravené na zvádzanie aj náporovej agendy. Treťou oblasťou, o ktorej pojednáva naša stratégia, sú zdroje a vôbec efektívny manažment zdrojov, na ktoré potrebujete určite, určite mať dobré dáta, čiže ak hovoríme o zdrojoch, tak hovoríme aj o strategickom ciele zabezpečiť analytické údaje na podporu rozhodovania nielen Sociálnej poisťovne, ale následne aj pre vás pri prijímaní rôznych zákonov s dopadom na sociálnu oblasť, čiže hovoríme o projekte manažmentu údajov Sociálnej poisťovne. Tu má Sociálna poisťovňa ambíciu daný projekt vytvoriť v interných kapacitách. V zásade sme s týmto začali, tieto interné kapacity, keďže hovoríme o biznis analytikoch, programátoroch, biznis architektoch a o informatických procesoch, chceme hlavne tie zvýšené výdavky na personálne náklady, a teda tú tzv. tvorbu inhouse tohto projektu riešiť pomocou eurofondov. Neviem, či sa na Slovensku interný projekt z hľadiska informatizácie niekedy dial internými zložkami, čiže je to naozaj veľká výzva pred Sociálnou poisťovňou. Ak hovoríme o ďalšom cieli, tak určite hovoríme o vytvorení dátovej kancelárie, zavedení controllingových nástrojov vo vybratých činnostiach a informatizáciu podporných procesov. Jeden z problémov Sociálnej poisťovne je, že nemá externé datacentrum, čo môžme považovať ako relatívne veľké riziko, čiže na tomto musíme určite popracovať a vnímame to ako jeden zo strategických bodov, ako udržať Sociálnu poisťovňu v chode v zmysle 21. storočia a výziev a rizík, ktoré sa s tým spájajú. No a, samozrejme, nesmieme zabúdať ani na našich zamestnancov, pretože máme za to, že angažovaný zamestnanec je ten bod nula k tomu, aby sme čokoľvek dosiahli. Ak hovoríme o proklientskom prístupe, kedy občan Slovenskej republiky naozaj cíti, že Sociálna poisťovňa je jeho partnerom, takže určite budeme hovoriť o modernizácii systému vzdelávania našich zamestnancov, transformovanie systému hodnôt a odmeňovania zamestnancov smerom k výkonnostným zložkám, mzdy. Rovnako budeme implementovať aktualizované etické kódexy, ktoré preberieme alebo preberáme v rámci Európskej únie, využívanie proaktívnej internej komunikácie, čiže spôsobu, aby naozaj naši zamestnanci vedeli, ako rozmýšľa vedenie, aby sa vedeli s týmto stotožniť, aby boli súčinní a angažovaní následne voči našim klientom. Toľko asi na úvod a, samozrejme, v prípade otázok som k dispozícii čokoľvek dovysvetliť. Tak by som vás zároveň, vážené pani poslankyne, vážení páni poslanci, dovoľujem si požiadať, aby ste aj s ohľadom na stanovisko Dozornej rady Sociálnej poisťovne k návrhu strategických zámerov a činnosti Sociálnej poisťovne na rok ´21 až ´26 prijali uznesenie odporúčajúce Národnej rade Slovenskej republiky tento návrh schváliť. Tu sa ospravedlňujem, to bol návrh v dozornej rade, čiže by som vás poprosil tento návrh schváliť.